pythainlp/thaigov-v2-corpus-22032023 huggingface dataset:
วันพุธที่ 21 เมษายน 2564
รมว.แรงงาน เตือนภัย นายหน้าเถื่อน ตุ๋นคนหางานอ้างส่งไปทำงานต่างประเทศได้
รัฐมนตรีว่าการกระทรวงแรงงาน เผย พฤติกรรมการหลอกลวงคนหางานไปทำงานต่างประเทศ ปัจจุบันนายหน้าเถื่อนใช้สื่อออนไลน์โฆษณาจัดหางานอย่างเปิดเผย พร้อมแอบอ้างรู้จักเจ้าหน้าที่กรมการจัดหางาน
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า พบขบวนการหลอกลวงคนหางานไปทำงานต่างประเทศ อาศัยสถานการณ์การแพร่ระบาดของโรคโควิด – 19 โฆษณาการจัดหางาน ทางสื่อสังคมออนไลน์ ว่าคุ้นเคยกับเจ้าหน้าที่กรมการจัดหางาน และสามารถพาไปทำงานต่างประเทศได้แม้เป็นช่วงแพร่ระบาดของโรคโควิด - 19 โดยเรียกเก็บเงินค่าดำเนินการรายละ 10,000 – 50,000 บาท แบ่งเป็นค่าดำเนินการ ค่าออกวีซ่า ค่าประกันภัย ฯลฯ ภายหลังรับเงินจะตัดขาดการติดต่อ จนผู้เสียหายรู้ตัวว่าถูกหลอกลวง และเข้าแจ้งความดำเนินคดี ซึ่งประเทศที่พบคนหางานถูกหลอกลวงไปทำงานมากที่สุด ได้แก่ แคนาดา สวีเดน ญี่ปุ่น สาธารณรัฐเกาหลี (เกาหลีใต้) และนิวซีแลนด์ ตามลำดับ คิดเป็นมูลค่าความเสียหาย จำนวน 13,523,004 บาท
“ รัฐบาลภายใต้การนำของพลเอก ประยุทธ์ จันทร์โอชา นายกรัฐมนตรี และพลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน ให้ความสำคัญและเน้นย้ำให้กระทรวงแรงงานดูแลแรงงานไทยที่จะเดินทางไปทำงานในต่างประเทศให้เดินทางไปทำงานอย่างมีเกียรติ มีศักดิ์ศรี ได้รับค่าตอบแทนที่เหมาะสม และได้รับการคุ้มครองตามกฎหมาย เนื่องจากแรงงานไทยที่เดินทางไปทำงานต่างประเทศถือเป็นกลุ่มแรงงานที่นำรายได้เข้าประเทศไทย เป็นกลไกสำคัญในการขับเคลื่อนเศรษฐกิจ กระทรวงแรงงาน โดยกรมการจัดหางานได้มีการสอดส่องดูแล และตรวจสอบผู้มีพฤติการณ์หลอกลวงคนหางานไปทำงานต่างประเทศ และบริษัทจัดหางานให้คนหางานเพื่อไปทำงานในต่างประเทศอย่างเข้มงวด โดยเฉพาะในสถานการณ์แพร่ระบาดโควิด-19 ที่มีผู้คิดฉวยโอกาสจากสถานการณ์ดังกล่าวหลอกลวงคนหางาน ซึ่งหากตรวจสอบพบว่าผู้ใดหลอกลวงผู้อื่นว่าสามารถหางาน หรือส่งไปฝึกงานในต่างประเทศได้ โดยการหลอกลวงนั้นได้ไปซึ่งเงิน ทรัพย์สินหรือประโยชน์อื่นใดจากผู้ถูกหลอกลวง ต้องระวางโทษจำคุก 3-10 ปี หรือปรับตั้งแต่ 60,000 – 200,000 บาท หรือทั้งจำทั้งปรับ และการโฆษณาการจัดหางานโดยไม่ได้รับอนุญาตจากกรมการจัดหางาน มีความผิดต้องระวางโทษจำคุกไม่เกิน 3 ปี หรือปรับไม่เกิน 60,000 บาท หรือทั้งจำทั้งปรับ ” รัฐมนตรีว่าการกระทรวงแรงงาน กล่าว
ด้านนายไพโรจน์ โชติกเสถียร รองปลัดกระทรวงแรงงาน รักษาราชการแทนอธิบดีกรมการจัดหางาน กล่าวว่า ขอให้คนหางานที่ต้องการเดินทางไปทำงานต่างประเทศตรวจสอบข้อมูลตำแหน่งงาน ลักษณะงาน ตลอดจนประเทศที่จะไปจากเจ้าหน้าที่ของกรมการจัดหางาน ก่อนตัดสินใจจ่ายเงินหรือโอนเงินให้กับผู้ใด และสามารถตรวจสอบรายชื่อบริษัทจัดหางานที่ได้รับอนุญาตที่เว็บไซต์ www.doe.go.th/ipd โดยปัจจุบันมีบริษัทฯ ที่ได้รับอนุญาต จำนวน 129 บริษัท ตั้งอยู่ในพื้นที่กรุงมหานคร 90 บริษัท และกระจายอยู่ในจังหวัดอื่นๆทั่วประเทศ 39 บริษัท ที่ผ่านมาตั้งแต่ เดือนตุลาคม 2563 – เมษายน 2564 ด่านตรวจคนหางานได้ตรวจสอบเอกสารคนหางานที่เดินทางผ่านด่านตรวจคนหางานทั้งสิ้น 17,922 ราย ตรวจสอบผู้ที่มีพฤติการณ์จะลักลอบไปทำงานในต่างประเทศ จำนวน 785 ราย และระงับการเดินทาง จำนวน 254 ราย
วันพุธที่ 21 เมษายน 2564
สรรพสามิตขยายเวลาปรับลดอัตราภาษีน้ำมัน สำหรับเครื่องบินไอพ่น ออกไปอีกจนถึง 31 ธันวาคม 2564
ครม.มีมติเห็นชอบตามข้อเสนอของกระทรวงการคลังขยายเวลาการปรับลดอัตราภาษีสรรพสามิตน้ำมันเชื้อเพลิงสำหรับเครื่องบินไอพ่น จากเดิมอัตรา 4.726 บาท/ลิตร เป็น 0.20 บาท/ลิตร ออกไปจนถึงวันที่ 31 ธ.ค.2564 เพื่อเป็นการแบ่งเบาภาระของผู้ประกอบธุรกิจสายการบิน
นายลวรณ แสงสนิท อธิบดีกรมสรรพสามิต เปิดเผยว่า นายอาคม เติมพิทยาไพสิฐ รัฐมนตรีว่าการกระทรวงการคลัง ได้มอบหมายให้กรมสรรพสามิตพิจารณาความเป็นไปได้และความเหมาะสมในการขยายเวลาปรับลดอัตราภาษีสรรพสามิตน้ำมันเชื้อเพลิงสำหรับเครื่องบินไอพ่นที่จะหมดอายุในวันที่ 30 เมษายน 2564
การแพร่ระบาดของโรคติดเชื้อไวรัสโคโรนา 2019 (โรคโควิด 19) ทำให้การเดินทางของนักท่องเที่ยวไทยและต่างชาติลดลง ผู้ประกอบธุรกิจสายการบินได้รับผลกระทบอย่างมากตั้งแต่่ช่วงต้นปี 2563 ปัจจุบันสถานการณ์การแพร่ระบาดของโรคโควิด 19 ยังไม่ดีขึ้นส่งผลให้นักท่องเที่ยวยังคงลดลง อย่างมีนัยสำคัญ และส่งผลกระทบต่อผู้ประกอบธุรกิจสายการบิน คณะรัฐมนตรีจึงมีมติเห็นชอบตามข้อเสนอของกระทรวงการคลังในการขยายเวลาการปรับลดอัตราภาษีสรรพสามิตน้ำมันเชื้อเพลิงสำหรับเครื่องบิน ไอพ่น จากเดิมอัตรา 4.726 บาท/ลิตร เป็น 0.20 บาท/ลิตร ออกไปจนถึงวันที่ 31 ธันวาคม 2564 เพื่อเป็นการแบ่งเบาภาระของผู้ประกอบธุรกิจสายการบินให้สามารถดำเนินธุรกิจต่อไปโดยไม่ต้องปิดตัวหรือระงับเส้นทางการบิน
นอกจากนี้ ยังเป็นการช่วยฟื้นฟูอุตสาหกรรมการท่องเที่ยวของไทยที่ถือว่าเป็นอุตสาหกรรมหลักในการขับเคลื่อนเศรษฐกิจของประเทศหลังจากสถานการณ์การแพร่ระบาดของโรคโควิด 19 ได้คลี่คลายลง รัฐบาลมีนโยบายที่จะมีการฉีดวัคซีนให้กับประชาชนไม่น้อยกว่าร้อยละ 60 ของจำนวนประชากรของประเทศ เพื่อเตรียมความพร้อมที่จะเปิดประเทศภายในวันที่ 1 ตุลาคม 2564 ทั้งนี้ คาดว่านักท่องเที่ยวต่างชาติจะเริ่มกลับเข้ามาท่องเที่ยวในไตรมาสที่ 3 เป็นต้นไป
ฝ่ายประชาสัมพันธ์ สานักงานเลขานุการกรม กรมสรรพสามิต
โทร/โทรสาร 0 2241 4778
วันพุธที่ 21 เมษายน 2564
ก.แรงงาน ขานรับข้อห่วงใยนายก เร่งเยียวยาผู้ประกันตน ที่ทำงานกลางคืนจากเหตุสุดวิสัยโควิด-19
รัฐมนตรีว่าการกระทรวงแรงงาน ขานรับข้อห่วงใยนายกรัฐมนตรี กรณีได้รับผลกระทบจากสถานการณ์การแพร่ระบาดของโควิด- 19 และนายจ้างต้องหยุดประกอบกิจการเนื่องจากทางราชการมีคำสั่งปิดสถานที่เป็นการชั่วคราว ให้ลูกจ้างมีสิทธิได้รับประโยชน์ทดแทนกรณีว่างงาน
เมื่อวันที่ 21 เมษายน 2564 นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงข้อห่วงใยของ พล.อ.ประยุทธ์ จันทร์โอชา นายกรัฐมนตรี และกระทรวงแรงงานภายใต้การกำกับดูแลของ พล.อ.ประวิตร วงษ์สุวรรณ รองนายกรัฐมนตรี ได้กำชับให้ช่วยดูแลพี่น้องแรงงานที่ทำงานกลางคืนให้เหมือนคนในครอบครัว ภายใต้กรอบของกฎหมาย เนื่องจากคนทำงานภาคกลางคืน เช่น ผับ บาร์ สถานบันเทิง ภัตตาคาร ร้านอาหาร สถานบริการ เป็นต้น ส่วนใหญ่ได้รับผลกระทบจากสถานการณ์การแพร่ระบาดของโควิด- 19 ซึ่งเป็นผู้ประกันตนให้ได้รับการช่วยเหลือเยียวยากรณีนายจ้างต้องหยุดประกอบกิจการเนื่องจากทางราชการมีคำสั่งปิดสถานที่เป็นการชั่วคราว ให้ได้รับประโยชน์ทดแทนในกรณีว่างงานเนื่องจากมีเหตุสุดวิสัยโควิด-19
นายสุชาติ กล่าวต่อว่า กรณีเหตุสุดวิสัยโควิด -19 กระทรวงแรงงาน ได้ออกกฎกระทรวงได้รับประโยชน์ทดแทนในกรณีว่างงานเนื่องจากมีเหตุสุดวิสัยอันเกิดจากการระบาดของโรคติดต่ออันตรายตามกฎหมายว่าด้วยโรคติดต่อ พ.ศ.2563 ลงวันที่ 30 ธันวาคม 2563 มีผลบังคับใช้ตั้งแต่วันที่ 19 ธันวาคม 2563 เป็นต้นไปให้ความคุ้มครองกรณีผู้ประกันตนไม่สามารถทำงานได้ เนื่องจากต้องกักตัวเฝ้าระวังการระบาดของโรค นายจ้างต้องหยุดประกอบกิจกรรมไม่ว่าทั้งหมดหรือบางส่วนเนื่องจากทางราชการมีคำสั่งปิดสถานที่เป็นการชั่วคราว เพื่อป้องกันการแพร่ระบาดของโควิด-19 ทำให้ไม่สามารถประกอบกิจการได้ตามปกติ และลูกจ้างไม่ได้รับค่าจ้างในระหว่างนั้น ให้ลูกจ้างมีสิทธิได้รับประโยชน์ทดแทนกรณีว่างงานในอัตราร้อยละ 50 ของค่าจ้างรายวัน รวมกันไม่เกิน 90 วัน ซึ่งมีผลบังคับใช้มาตั้งแต่วันที่ 19 ธันวาคม 2563 เป็นต้นไป และสำนักงานประกันสังคมได้เปิดให้นายจ้างและผู้ประกันตนที่ได้รับผลกระทบยื่นขอรับประโยชน์ทดแทนโดยสามารถดาวน์โหลดแบบฟอร์มได้ที่ www.sso.go.th
วันพุธที่ 21 เมษายน 2564
รมว.วธ เป็นประธานในพิธีบวงสรวงสมเด็จพระบูรพมหากษัตริยาธิราช
พิธีบวงสรวงสมเด็จพระบูรพมหากษัตริยาธิราช เนื่องในกิจกรรม งาน "ใต้ร่มพระบารมี ๒๓๙ ปี กรุงรัตนโกสินทร์"
วันที่ ๒๑ เมษายน ๒๕๖๔ เวลา ๐๙.๐๙ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีบวงสรวงสมเด็จพระบูรพมหากษัตริยาธิราช เนื่องในกิจกรรม งาน "ใต้ร่มพระบารมี ๒๓๙ ปี กรุงรัตนโกสินทร์" โดยมี ดร.ยุพา ทวีวัฒนะกิจบวร ปลัดกระทรวงวัฒนธรรม นายประทีป เพ็งตะโก อธิบดีกรมศิลปากร นายเกรียงศักดิ์ บุญประสิทธิ์ อธิบดีกรมการศาสนา นายกิตติพันธ์ พานสุวรรณ รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้บริหารกระทรวงวัฒนธรรม และข้าราชการกระทรวงวัฒนธรรม เข้าร่วม ณ พิพิธภัณฑสถานแห่งชาติ พระนคร
วันพุธที่ 21 เมษายน 2564
พม. ย้ำเข้มงวดมาตรการป้องกันโควิด-19 ระลอกใหม่  เพื่อความปลอดภัยของกลุ่มเปราะบางในสถานสงเคราะห์ทั่วประเทศ
พม. ย้ำเข้มงวดมาตรการป้องกันโควิด-19 ระลอกใหม่ เพื่อความปลอดภัยของกลุ่มเปราะบางในสถานสงเคราะห์ทั่วประเทศ
วันนี้ (21 เม.ย. 64) เวลา 12.30 น. ที่กระทรวงการพัฒนาสังคมและความมั่นคงของมนุษย์ ถนนกรุงเกษม สะพานขาว กรุงเทพฯ นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) เปิดเผยว่า ด้วยสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ระลอกใหม่ ที่ขยายวงกว้างในพื้นที่หลายจังหวัดทั่วประเทศ ทำให้มีจำนวนผู้ติดเชื้อเพิ่มขึ้นอย่างต่อเนื่อง ทั้งนี้ กระทรวง พม. จึงได้ดำเนินมาตรการการป้องกันและควบคุมสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ด้วยการปรับลดวันและเวลาทำงานของบุคลากรในสังกัดกระทรวง พม. โดยให้หัวหน้าหน่วยงานมอบหมายบุคลากรในสังกัดปฏิบัติงาน ณ ที่พักอาศัย (Work from Home) ด้วยแผนการทำงาน และมอบหมายบุคลากรมาปฏิบัติหน้าที่ ณ สถานที่ทำงานไม่เกินร้อยละ 90 ของบุคลากรทั้งหมด โดยให้คำนึงถึงบุคลากรที่จำเป็นสำหรับให้บริการประชาชนเป็นสำคัญ
นางพัชรี กล่าวว่า กระทรวง พม. ได้มุ่งเน้นให้บุคลากรทุกคนต้องปฏิบัติตามมาตรการการป้องกันการแพร่ระบาดของเชื้อไวรัสโควิด-19 อย่างเคร่งครัด โดยบุคลากรที่มาปฏิบัติงานในอาคารและสถานที่ทำงาน รวมถึงส่วนราชการอื่นในสังกัด กระทรวง พม. ทั้งส่วนกลางที่กระทรวง พม. สะพานขาว กทม. และส่วนภูมิภาคในจังหวัดทั่วประเทศ ต้องสวมหน้ากากอนามัยและงดให้บุคคลภายนอกเข้า-ออกในอาคารและสถานที่ทำงาน แต่หากจำเป็นต้องติดต่อราชการ ต้องถือปฏิบัติตามมาตรการการป้องกันโรคโควิด-19 อย่างเคร่งครัด ดังนี้ 1. ให้ทุกส่วนราชการประสานแจ้งบุคคลภายนอกที่มีการติดต่อราชการทราบเรื่องงดบุคคลภายนอกเข้ามาติดต่อราชการภายในอาคารและสถานที่ทำงานสังกัดกระทรวง พม. หากจำเป็นให้ใช้วิธีการติดต่อสื่อสารผ่านช่องทางอื่นแทน เช่น ไลน์ โทรศัพท์ และ E-mail 2. บุคลากรทุกคนที่เข้ามาปฏิบัติงานในอาคารและสถานที่ทำงาน ต้องแสดงบัตรแสดงตนหรือบัตรประจำตัวเจ้าหน้าที่ ต่อเจ้าหน้าที่ที่จุดตรวจวัดอุณหภูมิ หากไม่มีบัตรดังกล่าว จะไม่ได้รับอนุญาตโดยเด็ดขาด 3. กรณีการรับ-ส่งเอกสาร ขอให้ทุกส่วนราชการแจ้งบุคคลภายนอกรอที่จุดพักรอ บริเวณชั้นล่างด้านหน้าอาคาร ณ จัดพักรอและโทรแจ้งให้บุคลากรที่จะมาติดต่อด้วยลงมารับ-ส่งเอกสารดังกล่าว และ 4. ขอให้ทุกส่วนราชการประกาศแจ้งให้บุคลากรในสังกัดทราบถึงมาตรการดังกล่าวโดยทั่วกันและถือปฏิบัติโดยเคร่งครัด
นางพัชรี กล่าวเพิ่มเติมว่า กระทรวง พม. มีความห่วงใยประชาชนทุกกลุ่มเป้าหมาย โดยเฉพาะ เด็ก เยาวชน คนพิการ ผู้สูงอายุ และผู้ด้อยโอกาสในสังคม ซึ่งเป็นกลุ่มเปราะบางที่อยู่ในความดูแลภายในสถานสงเคราะห์ของกระทรวง พม. โดยให้ทุกหน่วยงานยังคงใช้มาตรการการป้องกันการแพร่ระบาดของไวรัสโควิด-19 ตามแนวทางมาตรฐานของกระทรวงสาธารณสุขอย่างเคร่งครัด เพื่อป้องกันมิให้เกิดการระบาดแพร่กระจายเป็นวงกว้าง โดยเฉพาะกลุ่มเป้าหมายในสถานสงเคราะห์ รวมทั้งเจ้าหน้าที่ผู้ดูแล นอกจากนี้ ยังได้กำชับข้าราชการและเจ้าหน้าที่ที่ต้องลงพื้นที่ช่วยเหลือประชาชนกลุ่มเป้าหมายกรณีฉุกเฉินเร่งด่วน ขอให้ใช้อุปกรณ์ป้องกันอย่างเต็มที่ และให้หน่วยงานจัดบริการห้องอาบน้ำสำหรับชำระร่างกาย ก่อนเข้ามาปฏิบัติงานในสำนักงาน เพื่อป้องกันการติดเชื้อและแพร่ระบาดของเชื้อไวรัสโควิด-19 ในหน่วยงานอีกด้วย ทั้งนี้ สำหรับประชาชนที่ประสงค์จะบริจาคเงิน อาหาร สิ่งของเครื่องใช้ที่จำเป็นให้กับสถานสงเคราะห์ต่างๆ ยังคงสามารถบริจาคได้ตามปกติ โดยขอให้ปฏิบัติตามมาตรการในการดูแลความปลอดภัยและสุขภาพของผู้มาติดต่อราชการ อีกทั้งของดการเข้ามาร่วมจัดกิจกรรมต่างๆ ในสถานสงเคราะห์
วันพุธที่ 21 เมษายน 2564
ดีอีเอส หารือแนวทางการโอนทรัพย์สินเน็ตประชารัฐ  ให้ บริษัทโทรคมนาคมแห่งชาติจำกัด (มหาชน)
ดีอีเอส หารือแนวทางการโอนทรัพย์สินเน็ตประชารัฐ
ให้ บริษัทโทรคมนาคมแห่งชาติจำกัด (มหาชน)
เมื่อวันที่21เมษายน2564นายภูเวียงประคำมินทร์รองปลัดกระทรวงดิจิทัลเพื่อเศรษฐกิจและสังคมเป็นประธานการประชุมหารือเรื่องการโอนทรัพย์สินโครงการเน็ตประชารัฐให้บริษัทโทรคมนาคมแห่งชาติจำกัด(มหาชน)ผ่านระบบE-Meetingณห้องประชุมศูนย์ขับเคลื่อนการพัฒนาดิจิทัลเพื่อเศรษฐกิจและสังคมชั้น8สำนักงานปลัดกระทรวงดิจิทัลเพื่อเศรษฐกิจและสังคมเพื่อจัดทำ(ร่าง)แนวทางการโอนทรัพย์สินเน็ตประชารัฐและแนวทางการให้หน่วยงานรัฐนำอุปกรณ์(ที่นำมาแลก)ใช้งานเพื่อสาธารณประโยชน์ในการนี้ที่ประชุมรับทราบความเห็นของกองกฎหมายกระทรวงดิจิทัลฯในประเด็นข้อกฎหมายในส่วนที่เกี่ยวข้องกับแนวทางการดำเนินการเกี่ยวกับการบริหารจัดการทรัพย์สินของโครงการเน็ตประชารัฐ และประเด็นข้อมูลทรัพย์สินโครงการเน็ตประชารัฐ
**********
วันพุธที่ 21 เมษายน 2564
แรงงานนอกระบบ เฮ!! ครม.มีมติให้ ก.แรงงาน แก้ไขขยายวัตถุประสงค์กองทุนเพื่อผู้รับงานไปทำที่บ้านให้ครอบคลุมทุกกลุ่มอาชีพ
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงมติคณะรัฐมนตรี (ครม.) เมื่อวันที่ 20 เมษายนที่ผ่านมาว่า คณะรัฐมนตรีมีติเห็นชอบตามที่กระทรวงการคลังเสนอเกี่ยวกับการจัดตั้งกองทุนส่งเสริมและพัฒนาคุณภาพชีวิตแรงงานนอกระบบ โดยให้กระทรวงแรง
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงมติคณะรัฐมนตรี (ครม.) เมื่อวันที่ 20 เมษายนที่ผ่านมาว่า คณะกรรมการนโยบายการบริหารทุนหมุนเวียนเสนอให้กระทรวงแรงงานควรบูรณาการด้านการส่งเสริมและพัฒนาคุณภาพชีวิตแรงงานนอกระบบภายใต้หน่วยงานและทุนหมุนเวียนภายใต้การกำกับดูแลของกระทรวงแรงงาน หรือดำเนินการขยายวัตถุประสงค์ของกองทุนเพื่อผู้รับงานไปทำงานที่บ้านของกรมการจัดหางานให้ครอบคลุมถึงแรงงานนอกระบบ และเห็นชอบให้กระทรวงแรงงานดำเนินการขยายวัตถุประสงค์ของกองทุนเพื่อผู้รับงานไปทำที่บ้านให้ครอบคลุมแรงงานนอกระบบทุกกลุ่มอาชีพและโอนเงินกองทุนเพื่อผู้รับงานไปทำที่บ้านมาอยู่ภายใต้ร่างพระราชบัญญัติส่งเสริมและพัฒนาคุณภาพชีวิตแรงงานนอกระบบ พ.ศ. …. ต่อไป โดย รมว.แรงงาน กล่าวว่า พล.อ.ประยุทธ์ จันทร์โอชา นายกรัฐมนตรี ได้มีความห่วงใยแรงงานนอกระบบกว่า 22 ล้านคน จึงได้มอบหมายให้กระทรวงแรงงาน ซึ่งกำกับดูแลโดย พล.อ.ประวิตร วงษ์สุวรรณ รองนายกรัฐมนตรี ได้ให้ความสำคัญกับการส่งเสริมและพัฒนาศักยภาพแรงงานนอกระบบให้มีคุณภาพชีวิตที่ดียิ่งขึ้น
นายสุชาติ ยังกล่าวถึงความคืบหน้าของการจัดตั้งกองทุนส่งเสริมและพัฒนาคุณภาพชีวิตแรงงานนอกระบบว่า ล่าสุดมติคณะรัฐมนตรีเมื่อวันที่ 20 เมษายนที่ผ่านมาเห็นชอบให้กระทรวงแรงงานบูรณาการด้านการส่งเสริมและพัฒนาคุณภาพชีวิตแรงงานนอกระบบภายใต้ทุนหมุนเวียนในการกำกับดูแลของกระทรวงแรงงาน หรือดำเนินการขยายวัตถุประสงค์ของกองทุนเพื่อผู้รับงานไปทำที่บ้าน ของกรมการจัดหางาน ให้ครอบคลุมถึงแรงงานนอกระบบทุกกลุ่มอาชีพ ซึ่งขณะนี้อยู่ระหว่างการปรับปรุงร่างพระราชบัญญัติส่งเสริมและพัฒนาคุณภาพชีวิตแรงงานนอกระบบ พ.ศ. …. เพื่อนำกองทุนผู้รับงานไปทำที่บ้านมารวมไว้ภายใต้กองทุนส่งเสริมการพัฒนาคุณภาพชีวิตและคุ้มครองแรงงานนอกระบบ ทั้งนี้ เมื่อดำเนินการปรับปรุงร่างพระราชบัญญัติฯ แล้วเสร็จ จะเสนอเรื่องการจัดตั้งกองทุนให้กระทรวงการคลังและคณะกรรมการนโยบายการบริหารทุนหมุนเวียนพิจารณาอีกครั้ง
“การขยายวัตถุประสงค์ของกองทุนฯ ในครั้งนี้จะช่วยให้แรงงานนอกระบบที่มีอุปสรรคในการเข้าถึงแหล่งทุนของภาคเอกชน มีทุนกู้ยืมสำหรับประกอบอาชีพ โดยการมีส่วนร่วมของสมาชิกในการจ่ายค่าสมาชิกเพื่อประโยชน์ในการส่งเสริมและพัฒนาคุณภาพชีวิตของกลุ่มแรงงานนอกระบบด้วยกันเอง รวมทั้งมีงบประมาณในการดำเนินการส่งเสริมและพัฒนาคุณภาพชีวิตแรงงานนอกระบบในการประกอบอาชีพการพัฒนาทักษะฝีมือ การคุ้มครองสภาพการทำงานที่เหมาะสม และการสร้างหลักประกันทางสังคมที่มั่นคง” นายสุชาติ กล่าวในท้ายสุด
วันพุธที่ 21 เมษายน 2564
ขอคืนตั๋วรถไฟได้เต็มราคา หากต้องการงดเดินทาง 19 - 30 เม.ย. 64
...
สำหรับใครที่ซื้อตั๋วรถไฟเพื่อเดินทางในช่วงวันที่ 19 - 30 เม.ย. 64 แล้วต้องการงดเดินทางเนื่องจากสถานการณ์โรคโควิด-19 ในขณะนี้ สามารถขอคืนค่าตั๋วได้ 100% เลยนะครับ
.
โดยการรถไฟแห่งประเทศไทยได้ออกมาตรการรับคืนตั๋วโดยสารเต็มราคา ดังนี้
.
1.ผู้ที่ซื้อตั๋วโดยสาร (รายบุคคล หมู่คณะ) ตั๋วสำหรับเช่าขบวนรถพิเศษโดยสาร และเช่ารถไว้ล่วงหน้า สามารถขอคืนเงินค่าตั๋วก่อนวันเดินทาง ไม่น้อยกว่า 1 วัน
.
2.กรณีจังหวัดของสถานีต้นทาง – ปลายทาง ได้ประกาศมาตรการเป็นพื้นที่ควบคุมสูงสุด สามารถขอคืนเงินค่าตั๋วก่อนวันและเวลาเดินทาง ไม่น้อยกว่า 1 ชั่วโมง
.
3.สำหรับตั๋วอินเทอร์เน็ต หากผู้โดยสารไม่ประสงค์เดินทางและต้องการคืนเงินเต็มจำนวน สามารถยื่นคำร้องขอคืนเงินได้เช่นกัน
.
ทำเรื่องขอคืนเงินได้ที่ช่องจำหน่ายตั๋วของสถานีทุกแห่งทั่วประเทศ หรือสอบถามข้อมูลเพิ่มเติมได้ที่ 1690 ตลอด 24 ชั่วโมง
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 21 เมษายน 2564
นายกรัฐมนตรีตรวจเยี่ยมโรงพยาบาลสนาม “เอราวัณ 2” แห่งที่ 4 ของกทม.  พร้อมรองรับผู้ติดเชื้อโควิด-19  ด้วยมาตรฐานสาธารณสุข
นายกรัฐมนตรีตรวจเยี่ยมโรงพยาบาลสนาม “เอราวัณ 2” แห่งที่ 4 ของกทม.  พร้อมรองรับผู้ติดเชื้อโควิด-19  ด้วยมาตรฐานสาธารณสุข
วันนี้ (21 เมษายน 2564) เวลา 13.45 น. พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม พร้อมด้วย นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ตรวจเยี่ยมโรงพยาบาลสนาม (เอราวัณ 2) สนามบางกอกอารีน่า เขตหนองจอก ซึ่งเป็นโรงพยาบาลสนามแห่งที่ 4 ของกรุงเทพมหานคร
โอกาสนี้ นายกรัฐมนตรี กล่าวขอบคุณกรุงเทพมหานคร ข้าราชการ บุคลากรทางการแพทย์ของกทม. ที่เตรียมความพร้อมโรงพยาบาลสนาม (เอราวัณ 2) แห่งนี้ เพื่อรองรับผู้ป่วย COVID 19 รัฐบาลทำงานทั้งเชิงรุกและตั้งรับ กำหนดแผนเผชิญเหตุ เพื่อให้พร้อมรับกับสถานการณ์ต่าง ๆ ได้ตลอดเวลา ซึ่งโรงพยาบาลสนามแห่งนี้จะรองรับผู้ป่วยโควิด-19 โดยยึดตามมาตรฐานการป้องกันควบคุมโรค ทั้งระบบระบายอากาศ การจัดการขยะติดเชื้อ เพื่อรองรับผู้ติดเชื้อโควิด-19 แต่ไม่มีอาการ ซึ่งมีความชัดเจนในการแบ่งระดับอาการของผู้ป่วยเป็นสีๆ ได้แก่ สีเขียว คือ ผู้ป่วยอาการไม่มาก หรือไม่มีอาการ หรืออาการน้อยๆ ไม่มีโรคร่วม อาการดีหมด จะส่งไปมายังรพ.สนาม หรือ (Hospitel) แต่หากมีอาการโควิดเหลืองหรือโควิดแดง จะส่งต่อเข้ารับการรักษาที่โรงพยาบาลเวชการุณย์รัศมิ์ และโรงพยาบาลที่มีความพร้อมในการรักษา รวมทั้งได้สั่งการให้กระทรวงกลาโหมจัดรถพยาบาลทหารเข้ามาให้การช่วยเหลือร่วมกับรถพยาบาลด้วย
นายกรัฐมนตรียังย้ำให้เร่งสร้างการรับรู้เกี่ยวกับโรงพยาบาลสนาม เพื่อให้ประชาชนมีความเข้าใจกับสถานการณ์โควิด -19 ที่มีจำนวนมากขึ้น รวมทั้งการบริการทางการแพทย์ฉุกเฉินผ่านสายด่วนต่าง ๆ เพื่อขอความช่วยเหลือหรือรับแจ้งเหตุผู้ที่มีอาการป่วยเข้าเกณฑ์ เพื่อให้เข้าถึงการอำนวยความสะดวก รวมถึงการดำเนินของรัฐบาลในการป้องกันการติดเชื้อทำเต็มรูปแบบตามมาตรฐานที่กระทรวงสาธารณสุขกำหนด นายกรัฐมนตรียังขอให้ประชาชนไม่ต้องกังวลเกี่ยวกับความเป็นอยู่ ในการเข้ามาอยู่ในโรงพยาบาลสนาม มั่นใจว่า เมื่อประชาชนทุกคนร่วมมือกันทุกอย่างจะผ่านไปได้ด้วยดี และยังช่วยลดความเสี่ยงแพทย์ บุคคลากรด้านสาธารณสุขในการติดเชื้อโควิด -19 เพิ่มมากขึ้น ทั้งนี้ นายกรัฐมนตรีให้กำลังใจบุคลากรทางการแพทย์ที่ต้องทำงานหนักและรับมือกับสถานการณ์ต่าง ๆ พร้อมกับเชื่อมั่นว่าสิ่งที่ทุกคนร่วมมือกันในวันนี้จะเกื้อหนุนให้การทำงานสำเร็จไปได้ด้วยดีในการดูแลประชาชนทั้งประเทศ
************************
วันพุธที่ 21 เมษายน 2564
เร่งติดตั้งอินเทอร์เน็ต – กล้องวงจรปิด รพ. สนาม ทั่วประเทศ
...
โรงพยาบาลสนามที่เกิดขึ้นในหลายพื้นที่ทั่วประเทศ เป็นการรองรับการรักษาผู้ป่วยโควิด-19 และช่วยป้องกันการแพร่ระบาดให้มากขึ้น ดังนั้น เพื่ออำนวยความสะดวกด้านการติดต่อสื่อสารและความปลอดภัยให้กับบุคลากรทางการแพทย์และผู้ป่วยที่ต้องดำรงชีวิตอยู่ในโรงพยาบาลสนาม รัฐบาลจึงตั้งเป้าติดตั้งอินเทอร์เน็ต – กล้องวงจรปิดในโรงพยาบาลสนามทั่วประเทศ
.
ล่าสุด ได้มีการติดตั้งระบบอินเทอร์เน็ต Wi-Fi ระบบโทรศัพท์ IP Phone และระบบกล้องวงจรปิด (CCTV) ในโรงพยาบาลสนามแล้ว 11 แห่ง ได้แก่
.
1.รพ. มหาวิทยาลัยแม่ฟ้าหลวง จ.เชียงราย
2.รพ. สนาม มรภ.ราชนครินทร์ จ.ฉะเชิงเทรา
3.รพ. สนาม มรภ.ร้อยเอ็ด จ.ร้อยเอ็ด
4.รพ. สนาม ม.สงขลานครินทร์ วิทยาเขตหาดใหญ่
5.รพ. มหาวิทยาลัยพะเยา
6.รพ. สมุทรปราการ มรภ.ธนบุรี สมุทรปราการ
7.รพ. ผู้สูงอายุบางขุนเทียน
8.รพ. สนามเอราวัณ 1 บางบอน กทม.
9.รพ. สนาม ของ รพ. กลาง
10.รพ. สนาม ของ รพ. วชิรพยาบาล
11.รพ. สนาม ณ อบจ. ขอนแก่น
.
สำหรับหน่วยงานสาธารณสุข หรือ รพ. สนาม ที่ต้องการระบบสื่อสารอินเทอร์เน็ต และ CCTV เพิ่มเติม เพื่อสนับสนุนภารกิจป้องกันการแพร่ระบาดของเชื้อโควิด-19 สามารถติดต่อได้ที่ บมจ. โทรคมนาคมแห่งชาติ (NT) โทร. 02 500 1111
Cr. กระทรวงดิจิทัลเพื่อเศรษฐกิจและสังคม
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 21 เมษายน 2564
รมว.วธ เป็นประธานในพิธีบำเพ็ญกุศลอุทิศถวายสมเด็จพระบูรพมหากษัตริยาธิราช
พิธีบำเพ็ญกุศลอุทิศถวายสมเด็จพระบูรพมหากษัตริยาธิราช พิธีเจริญพระพุทธมนต์ และตักบาตรพระสงฆ์ เนื่องในกิจกรรม งาน “ใต้ร่มพระบารมี ๒๓๙ ปี กรุงรัตนโกสินทร์”
วันที่ ๒๑ เมษายน ๒๕๖๔ เวลา ๐๗.๐๐ น. นายอิทธิพล คุณปลื้ม รัฐมนตรีว่าการกระทรวงวัฒนธรรม เป็นประธานในพิธีบำเพ็ญกุศลอุทิศถวายสมเด็จพระบูรพมหากษัตริยาธิราช พิธีเจริญพระพุทธมนต์ และตักบาตรพระสงฆ์ เนื่องในกิจกรรม งาน “ใต้ร่มพระบารมี ๒๓๙ ปี กรุงรัตนโกสินทร์” โดยมี ดร.ยุพา ทวีวัฒนะกิจบวร ปลัดกระทรวงวัฒนธรรม นายเกรียงศักดิ์ บุญประสิทธิ์ อธิบดีกรมการศาสนา
นายกิตติพันธ์ พานสุวรรณ รองปลัดกระทรวงวัฒนธรรม นายกฤษฎา คงคะจันทร์ หัวหน้าผู้ตรวจราชการกระทรวงวัฒนธรรม ผู้บริหาร และข้าราชการกระทรวงวัฒนธรรม เข้าร่วม ณ วัดพระเชตุพนวิมลมังคลารามราชวรมหาวิหาร
วันพุธที่ 21 เมษายน 2564
อนุทิน มอบคณะผู้เชี่ยวชาญและนักวิชาการพิจารณาและแถลงผลข้างเคียงวัคซีนโควิด 19
รองนายกรัฐมนตรีและรัฐมนตรีว่าการกระทรวงสาธารณสุขมอบคณะผู้เชี่ยวชาญและนักวิชาการร่วมพิจารณา อาการไม่พึงประสงค์ภายหลังได้รับวัคซีน พร้อมแถลงข้อสรุปในช่วงบ่ายวันนี้
วันนี้ (21 เมษายน 2564) ที่กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์กรณีผลข้างเคียงหลังจากการฉีดวัคซีนโควิด 19 ว่า ได้มอบหมายให้ ศ.พญ.กุลกัญญา โชคไพบูลย์กิจ คณะแพทยศาสตร์ศิริราชพยาบาล มหาวิทยาลัยมหิดล ประชุมคณะทำงานติดตามอาการไม่พึงประสงค์ภายหลังได้รับวัคซีนในช่วงบ่ายวันนี้ โดยผู้เชี่ยวชาญและนักวิชาการจะร่วมกันพิจารณา ซึ่งขณะนี้มีหลายสมมติฐาน และแถลงข้อสรุปที่ทุกฝ่ายเห็นพ้องต้องกันให้ทราบในบ่ายวันนี้ อย่างไรก็ตาม การฉีดวัคซีนอาจมีอาการไม่พึงเกิดขึ้นได้ ยืนยันว่าต้องสังเกตอาการหลังการฉีด 30 นาที หากมีอาการผิดปกติจะมีแพทย์ดูแลทันที ซึ่งที่ผ่านมาคนส่วนใหญ่ฉีดแล้วไม่มีผลข้างเคียง เชื่อว่าเกิดจากร่างกายของแต่ละคนมีปฏิกิริยาตอบสนองต่างกัน อย่างไรก็ตามเราต้องระวังมากขึ้น การตัดสินใจว่าฉีดต่อหรือจะหยุด ต้องได้รับการพิจารณาและคำแนะนำจากคณะกรรมการวิชาการชุดนี้ก่อน ซึ่งแม้แต่ผมในฐานะรัฐมนตรีก็สั่งไม่ได้ เพราะเป็นเรื่องทางวิชาการทางการแพทย์ ขณะนี้ไม่มีการชะลอฉีด แต่มีคำสั่งให้ดูแลสังเกตอาการเป็นพิเศษ และเตรียมพร้อมให้ความช่วยเหลือหากมีอาการไม่พึงประสงค์เกิดขึ้น
นายอนุทินกล่าวต่อว่า นายกรัฐมนตรี สนับสนุนกระทรวงสาธารณสุขในการจัดหาวัคซีนทุกชนิดที่มีความปลอดภัยและเป็นที่ยอมรับทั่วโลก ไม่มีการระบุว่าต้องเป็นบริษัทใดบริษัทหนึ่ง และได้ให้แนวทางจัดหาเพิ่มให้ครอบคลุมร้อยละ 70 ของประชากร จากเดิมที่กำหนดไว้ตามทฤษฎีคือร้อยละ 60 ของประชากรก็สามารถสร้างภูมิต้านทานหมู่ได้ เราจึงพยายามหาวัคซีนให้ได้มากที่สุด ซึ่งขณะนี้ไทยสั่งซื้อจากแอสตร้าเซนเนก้าได้ 60 ล้านโดสได้รับในเดือนมิถุนายน บริษัทอื่นก็เริ่มเข้ามาเจรจาและสามารถจัดส่งได้เร็วขึ้น จากเดิมส่งได้สิ้นปี 64 เลื่อนเป็นไตรมาส 3 ปี 64 อยู่ที่การเจรจา โดยพรุ่งนี้จะมีการเจรจากับตัวแทนผู้ผลิตวัคซีน 2-3 ราย สิ่งสำคัญที่สุดคือจะได้รับวัคซีนเมื่อไหร่ เราต้องทำให้เกิดความมั่นใจ
สำหรับวัคซีนของไฟเซอร์ ยังเจรจาอยู่ และรอใบเสนอราคา หากส่งมอบ 10 ล้านโดสได้ภายในมิ.ย.-ก.ค. จะจัดซื้อ เนื่องจากสามารถฉีดให้ได้ตั้งแต่อายุ 12 ปีขึ้นไป และเพิ่งได้รับข้อมูลเรื่องการจัดเก็บ เดิมเก็บที่อุณหภูมิ – 70 องศา ขณะนี้เก็บได้ที่ – 20 องศา และที่ 2 – 8 องศา จะเก็บไว้ได้ 2 เดือน เท่ากับแอสตราเซนเนก้าและซิโนแวค เก็บได้ 3 เดือน รวมทั้งนายกรัฐมนตรีและรัฐมนตรีว่าการกระทรวงการต่างประเทศ ได้เปิดให้บริษัทวัคซีนสปุตนิกมาเจรจา มีตัวแทนเข้ามาก่อนหน้านี้ให้มาขึ้นทะเบียน แต่ต้องให้รัฐบาลยืนยันสั่งซื้อก่อน และจะส่งให้สิ้นปี 64 ยืนยันนายกฯ ไม่เคยไม่สนับสนุนให้คนไทยไม่ได้รับวัคซีน มีแต่ให้มากขึ้น
**************************************** 21 เมษายน 2564
วันพุธที่ 21 เมษายน 2564
ก.แรงงาน ชวนทำดี จัดกิจกรรม “ปรับ-ปลูก-ปัน วันแรงงานสร้างสุข ปลุกพลังจิตอาสา”
ก.แรงงาน เชิญชวนสถานประกอบกิจการ นายจ้าง และเครือข่ายพี่น้องแรงงาน จัดกิจกรรม “ปรับ-ปลูก-ปัน วันแรงงานสร้างสุข ปลุกพลังจิตอาสา” ร่วมเป็นส่วนหนึ่งในการขับเคลื่อนจิตอาสาพัฒนาคุณภาพชีวิตเพื่อความสุขของแรงงาน เนื่องในวันแรงงานแห่งชาติ ประจำปี 2564
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยว่า วันที่1พฤษภาคม ของทุกปีเป็นวันแรงงานแห่งชาติ ตามปกติจะมีการจัดกิจกรรมเพื่อแสดงถึงพลังของแรงงานในการร่วมพัฒนาประเทศ ตลอดจนรับทราบปัญหา แลกเปลี่ยนความคิดเห็น และสร้างขวัญกำลังใจแก่พี่น้องแรงงาน แต่ปีนี้เนื่องจากสถานการณ์ของ โรคโควิด-19เกิดการแพร่ระบาดระลอกใหม่ จึงมีความจำเป็นต้องงดการจัดกิจกรรมวันแรงงานแห่งชาติ ประจำปี2564อย่างไรก็ตาม กระทรวงแรงงานภายใต้การกำกับของ พลเอกประวิตร วงษ์สุวรรณ มีนโยบายการบริหารงานภายใต้วิสัยทัศน์ “แรงงานมีศักยภาพสูง และมีคุณภาพชีวิตที่ดี” โดยให้ความสำคัญกับการน้อมนำพระราชปณิธาน ของพระบาทสมเด็จพระเจ้าอยู่หัว ในการขับเคลื่อนโครงการจิตอาสา หวังให้ประชาชนมีความสุข ประเทศชาติมีความมั่นคงอย่างยั่งยืน จึงได้มอบหมายให้กรมสวัสดิการและคุ้มครองแรงงาน จัดกิจกรรม “ปรับ-ปลูก-ปัน วันแรงงานสร้างสุข ปลุกพลังจิตอาสา” เพื่อส่งเสริมให้สถานประกอบกิจการ นายจ้าง และลูกจ้าง ทั้งในส่วนกลางและส่วนภูมิภาค มีส่วนร่วมในกิจกรรมบำเพ็ญสาธารณะประโยชน์เพื่อสังคมส่วนรวม ตลอดจนก่อให้เกิดความสามัคคีและความเข้มแข็งของเครือข่ายพี่น้องแรงงานผู้ที่ทำประโยชน์แก่เศรษฐกิจของประเทศอีกด้วย
ด้าน นายอภิญญา สุจริตตานันท์ อธิบดีกรมสวัสดิการและคุ้มครองแรงงาน กล่าวเพิ่มเติมว่า กิจกรรมดังกล่าว กรมได้มอบหมายให้สำนักงานสวัสดิการและคุ้มครองแรงงาน76จังหวัด ดำเนินการส่งเสริมและสนับสนุนให้สถานประกอบกิจการและเครือข่ายแรงงาน จัดกิจกรรมเพื่อพัฒนาคุณภาพชีวิตแรงงานและประชาชนให้มีความสุข ได้แก่ การมีสำนึกรับผิดชอบต่อสังคมและสิ่งแวดล้อม ร่วมกันปรับปรุงภูมิทัศน์ ปลูกต้นไม้ ทำความสะอาดสถานประกอบกิจการ พื้นที่ในชุมชน เช่น วัด และโรงเรียน หรือร่วมเป็นส่วนหนึ่งของการแบ่งปันในการบริจาคโลหิตให้กับสภากาชาติไทย พร้อมทั้งกิจกรรมยกระดับสร้างการรับรู้และการมีส่วนร่วมของพี่น้องแรงงาน ให้มีความรู้ในการป้องกันการแพร่ระบาดของโรคโควิด-19 ในการดูแลตนเองและครอบครัว โดยร่วมแบ่งปันหน้ากากอนามัยและเจลแอลกอฮอล์เพื่อป้องกันการแพร่ระบาดของโรคโควิด-19 นอกจากนี้กรมตั้งเป้าจัดกิจกรรมมุ่งสร้างความสำคัญของแรงงานในวันแรงงานแห่งชาติ อาทิ การให้คำปรึกษาแนะนำ ตรวจเยี่ยม และติดตามป้องกันเพื่อแก้ไขปัญหาความขัดแย้งด้านแรงงาน อันเป็นการสร้างความสัมพันธ์ที่ดีของนายจ้างและลูกจ้างในการก้าวข้ามผ่านอุปสรรคต่อการดำเนินธุรกิจและผ่านพ้นวิกฤตการณ์การแพร่ระบาดของโรคโควิด-19 นี้ไปด้วยกัน
วันพุธที่ 21 เมษายน 2564
"การสู้โควิดแบบคนไทย ที่ใครๆ ก็ทำตามได้ยาก"
"การสู้โควิดแบบคนไทย ที่ใครๆ ก็ทำตามได้ยาก"
วันพุธที่ 21 เมษายน 2564
บสย. ห่วงใย SMEs ปรับแผน ”บสย. F. A. Center” ปรึกษาออนไลน์ ผนึก 3 องค์กร ยกระดับ-สร้างอาชีพอิสระ SMEs - มนุษย์เงินเดือน ผ่านแนวคิด  Salon Truck - Mobile Market
บสย. ปรับแผน บสย. F.A. Center ปรึกษาฟรีผ่านออนไลน์ พร้อมผนึก 3 องค์กร สถาบันคุณวุฒิวิชาชีพ (องค์การมหาชน) องค์การตลาดเพื่อเกษตรกร และ สมาคมวิชาชีพช่างทำผมไทย เปิดโอกาสสร้างอาชีพอิสระ SMEs – มนุษย์เงินเดือน ในรูปแบบ Salon Truck - Mobile Market
นางวสุกานต์ วิศาลสวัสดิ์ รักษาการผู้จัดการทั่วไป บรรษัทประกันสินเชื่ออุตสาหกรรมขนาดย่อม (บสย.) เปิดเผยว่า สถานการณ์โควิด-19 ระลอกใหม่ส่งผลกระทบต่อการดำเนินอาชีพของผู้ประกอบการ SMEs ทุกกลุ่ม บสย.จึงได้เพิ่มความเข้มข้นในการให้ความช่วยเหลือ SMEs ผ่านมาตรการเชิงรุก อุดช่องว่างให้มากที่สุด เพื่อให้ผู้ประอบการ SMEs มีทางเลือกทางรอดมากขึ้นในยามวิกฤต โดยได้ปรับแผนและกระบวนการทำงานของศูนย์ที่ปรึกษาทางการเงิน SMEs หรือ บสย. F.A. Center ซึ่งตั้งอยู่ ณ ชั้น 1 สำนักงานใหญ่ SMEs D Bank พหลโยธิน เป็นรูปแบบการให้คำปรึกษาแบบออนไลน์เพื่อความต่อเนื่อง โดยผู้ประกอบการ SMEs สามารถใช้บริการให้คำปรึกษาโดยลงทะเบียนออนไลน์ล่วงหน้าเพื่อนัดหมายที่ https://bit.ly/3jPbZ04 หรือ โทร. 065-507-8999, 065-502-6999
นอกจากนี้ บสย.ยังได้ผนึกความร่วมมือกับ องค์กรต่าง ๆ เปิดโอกาสสร้างอาชีพให้ผู้ประกอบการ SMEs โดยในวันนี้ (21 เม.ย. 2564) คณะผู้บริหาร บสย. ประกอบด้วย นางผกามาศ สัจจพงษ์ ผู้อำนวยการอาวุโส ฝ่ายส่งเสริมและพัฒนาผู้ประกอบการ และนายสุรชัย กำพลานนท์วัฒน์ ผู้อำนวยการศูนย์ที่ปรึกษาทางการเงิน SMEs (บสย. F.A. Center) ได้ประชุมหารือผ่านระบบออนไลน์ ร่วมกับสถาบันคุณวุฒิวิชาชีพ (องค์การมหาชน) องค์การตลาดเพื่อเกษตรกร (อตก.) และ ดร.สมศักดิ์ ชลาชล นายกสมาคมวิชาชีพช่างทำผมไทย เรื่อง “การพัฒนาผู้ประกอบการมืออาชีพสู่ Mobile Salon และ Mobile Market” เพื่อพัฒนามาตรฐานผู้ประกอบการ SMEs กลุ่มช่างทำผมและร้านเสริมสวย พลิกวิกฤติเป็นโอกาส ต่อยอดปรับโมเดลธุรกิจผ่านแนวคิด Mobile Salon โดยใช้รถ Salon Truck บริการลูกค้า และพัฒนามาตรฐานผู้ประกอบการกลุ่มจำหน่ายพืช ผัก ผลไม้ ปรับโฉมธุรกิจในรูปแบบ Mobile Market เพื่อเพิ่มอาชีพใหม่ให้กับกลุ่มมนุษย์เงินเดือนที่ต้องการเปลี่ยนอาชีพ และเปิดช่องทางการจำหน่ายผลผลิตกลุ่มเกษตรกร โดยมีทีมที่ปรึกษา บสย. F.A. Center ให้ข้อแนะนำและเตรียมตัวให้กับผู้ประกอบการสามารถเข้าถึงแหล่งเงินทุนได้ง่ายขึ้น
วันพุธที่ 21 เมษายน 2564
การรถไฟแห่งประเทศไทยรับคืนเงินตั๋วโดยสารเต็มราคา สำหรับผู้โดยสารที่ต้องการงดเดินทางช่วงวันที่ 19 - 30 เมษายน 2564
การรถไฟแห่งประเทศไทยรับคืนเงินตั๋วโดยสารเต็มราคา สำหรับผู้โดยสารที่ต้องการงดเดินทางช่วงวันที่ 19-30 เม.ย.64 เพื่อสนับสนุนนโยบายการควบคุมการแพร่ระบาดของโรคโควิด-19 ของรัฐบาล พร้อมใช้มาตรการดูแลทางสาธารณสุขอย่างเข้มข้น
นายเอกรัช ศรีอาระยันพงษ์ ผู้อำนวยการศูนย์ประชาสัมพันธ์ การรถไฟแห่งประเทศไทย (รฟท.) กระทรวงคมนาคม เปิดเผยว่า ตามที่สถานการณ์การแพร่ระบาดของโรคติดเชื้อไวรัสโคโรนา 2019 หรือ โควิด -19 ยังคงมีการแพร่ระบาดรุนแรง ทำให้รัฐบาลต้องมีการยกระดับมาตรการควบคุมและป้องกันการแพร่ระบาดในหลายพื้นที่
รฟท. จึงได้กำหนดมาตรการช่วยเหลือประชาชนที่ต้องการงดการเดินทางระหว่างวันที่ 19-30 เมษายน 2564 ให้สามารถคืนเงินตั๋วโดยสารได้เต็มราคา เพื่อเป็นการช่วยควบคุม ป้องกัน และลดความเสี่ยงการแพร่ระบาดของเชื้อโควิดตามนโยบายของรัฐบาลและกระทรวงคมนาคม โดยมีรายละเอียด ดังนี้
1. ผู้โดยสารที่ซื้อตั๋วโดยสาร (รายบุคคล หมู่คณะ) ตั๋วสำหรับเช่าขบวนรถพิเศษโดยสาร และเช่ารถไว้ล่วงหน้า หากไม่มั่นใจในการเดินทางในช่วงดังกล่าวสามารถติดต่อขอคืนเงินค่าตั๋วก่อนวันเดินทางไม่น้อยกว่า 1 วัน โดยยกเว้นค่าธรรมเนียมการคืนเงิน และคืนเงินเต็มราคาเป็นกรณีพิเศษ
2. กรณีจังหวัดของสถานีต้นทางหรือปลายทางตามตั๋วของผู้โดยสารได้ประกาศมาตรการเป็นพื้นที่ควบคุมสูงสุด อนุญาตให้คืนเงินค่าตั๋วก่อนวันเดินทางไม่น้อยกว่า 1 ชั่วโมง โดยยกเว้นค่าธรรมเนียมการคืนเงิน และคืนเงินเต็มราคา เป็นกรณีพิเศษ
3. ตั๋วอินเตอร์เน็ต หากผู้โดยสารไม่ประสงค์เดินทางและต้องการคืนเงินเต็มจำนวน อนุญาตให้ยื่นคำร้องขอคืนเงินได้ที่สถานี
“ประชาชนที่ซื้อตั๋วโดยสารเดินทางในช่วงวันดังกล่าว สามารถติดต่อขอคืนเงินได้ที่ช่องจำหน่ายตั๋วของสถานีทุกแห่งทั่วประเทศ ตั้งแต่วันที่ 19 เมษายน 2564 เป็นต้นไป หรือสอบถามข้อมูลเพิ่มเติมได้ที่ศูนย์บริการลูกค้าสัมพันธ์ หมายเลขโทรศัพท์ 1690 ตลอด 24 ชั่วโมง”
นอกจากนี้ รฟท. ยังกำชับให้ทุกสถานี และรถโดยสารทุกขบวน ปฏิบัติตามมาตรการทางสาธารณสุขอย่างเคร่งครัดเพื่อควบคุม ป้องกัน ลดความเสี่ยงการแพร่ระบาดของเชื้อโควิด และสร้างความมั่นใจในการเดินทาง ทั้งการฉีดพ่นน้ำยาฆ่าเชื้อภายในอาคารสถานี ชานชาลา ที่พักผู้โดยสาร ห้องสุขา และพื้นที่โดยรอบบริเวณสถานี ตลอดจนขอความร่วมมือผู้โดยสารสวมหน้ากากอนามัยตลอดการเดินทาง และลงทะเบียนหรือสแกนคิวอาร์โค้ด เช็กอิน/เช็กเอาต์ แอพพลิเคชั่นไทยชนะทุกครั้งที่ใช้บริการ หรือหากพบเห็นผู้โดยสารที่มีอาการไข้ ไอ เจ็บคอ มีน้ำมูก หายใจเหนื่อยหอบ สามารถแจ้งเจ้าหน้าที่ประจำสถานี/ขบวนรถ หรือศูนย์ปลอดภัยของ รฟท. โทรศัพท์ 02-5379198
วันพุธที่ 21 เมษายน 2564
บขส. ปรับลดจำนวนเที่ยววิ่ง ให้สอดคล้องกับสถานการณ์ปัจจุบัน
พร้อมขอความร่วมมือผู้ใช้บริการปฏิบัติตามมาตรการสาธารณสุข “สวมหน้ากากอนามัย-เว้นระยะห่าง-สแกนไทยชนะ” ป้องกันการแพร่ระบาดของโควิด-19
นายสัญลักข์ ปัญวัฒนลิขิต กรรมการผู้จัดการใหญ่ บริษัท ขนส่ง จำกัด (บขส.) เปิดเผยว่า บขส. ได้พิจารณาปรับตารางการเดินรถ โดยปรับลดจำนวนเที่ยววิ่งให้สอดคล้องกับนโยบายของรัฐบาล กระทรวงคมนาคม และประกาศของกรมการขนส่งทางบก ที่ให้พิจารณาจัดการเดินรถตามความจำเป็น โดยให้ปรับลดการให้บริการในช่วงเวลา 23.00 – 04.00 น. เริ่มตั้งแต่วันนี้ (20 เมษายน 2564) เป็นต้นไป จนกว่าสถานการณ์จะคลี่คลาย โดยมีรายละเอียด ดังนี้
เส้นทางภาคเหนือ เปิดให้บริการ 12 เส้นทาง อาทิ เส้นทางกรุงเทพฯ-เชียงใหม่, กรุงเทพฯ-อุตรดิตถ์, กรุงเทพฯ-เชียงราย, กรุงเทพฯ-แม่สอด, กรุงเทพฯ-แม่สาย, กรุงเทพฯ-เชียงคำ ,กรุงเทพฯ-หล่มเก่า และกรุงเทพฯ-คลองลาน รวม 32 เที่ยววิ่ง
เส้นทางภาคตะวันออกเฉียงเหนือและภาคตะวันออก เปิดให้บริการ 11 เส้นทาง อาทิ เส้นทาง กรุงเทพฯ-หนองบัวลำภู, กรุงเทพฯ-นครพนม , กรุงเทพฯ-เลย-เชียงคาน, กรุงเทพฯ-สุรินทร์, กรุงเทพฯ-บุรีรัมย์ , กรุงเทพฯ-สังขะ-ขุขันธ์-กันทรลักษณ์-เดชอุดม-อุบลราชธานี, กรุงเทพฯ-มุกดาหาร, กรุงเทพฯ-รัตนบุรี, กรุงเทพฯ-จันทบุรี-ตราด และกรุงเทพฯ-สระบุรี รวม 30 เที่ยววิ่ง
เส้นทางภาคใต้ เปิดให้บริการ 12 เส้นทาง อาทิ เส้นทางกรุงเทพฯ-ตรัง-สตูล, กรุงเทพฯ-สุไหงโกลก, กรุงเทพฯ-ยะลา, กรุงเทพฯ-ภูเก็ต, กรุงเทพฯ -หาดใหญ่-สงขลา, กรุงเทพฯ -คลองท่อม-กระบี่ , กรุงเทพฯ เกาะสมุย, กรุงเทพฯ-ตะกั่วป่า-โคกกลอย, กรุงเทพฯ-นครศรีฯ-หัวไทร, หมอชิต2-ภูเก็ต, หมอชิต2-กระบี่, หมอชิต2-ตรัง-สตูล, หมอชิต2-เกาะสมุย, และหมอชิต2-หาดใหญ่ เป็นต้น รวม 36 เที่ยววิ่ง สอบถามข้อมูลการเดินทางเพิ่มเติมได้ที่ Call Center 1490 เรียก บขส. ตลอด 24 ชั่วโมง
กรรมการผู้จัดการใหญ่ บขส. กล่าวด้วยว่า ได้กำชับให้ทุกฝ่ายร่วมมือกันในการปฏิบัติตามมาตรการทางสาธารณสุขอย่างเคร่งครัด และให้ดูแลทำความสะอาดฉีดพ่นน้ำยาฆ่าเชื้อภายในอาคารสถานี และบนรถโดยสารก่อนนำรถมาวิ่งให้บริการ รวมทั้งขอความร่วมมือผู้โดยสารสวมหน้ากากอนามัยหรือหน้ากากผ้า เว้นระยะห่างขณะใช้บริการ , ลงทะเบียนผ่านแอปพลิเคชันไทยชนะหรือแพลตฟอร์มไทยชนะทุกครั้งที่ใช้บริการระบบขนส่งสาธารณะ
หากผู้โดยสารมีอาการไข้ ร่วมกับมีอาการระบบทางเดินหายใจ เช่น ไอ เจ็บคอ มีน้ำมูก หายใจเหนื่อยหอบ และมีประวัติการเดินทางไปยังพื้นที่เสี่ยง ให้แจ้งเจ้าหน้าที่ บขส. หรือบุคลากรสาธารณสุขในพื้นที่ทันที
วันพุธที่ 21 เมษายน 2564
ปลัด วธ. ชมนิทรรศการเทิดพระเกียรติพระมหากษัตริย์แห่งราชวงศ์จักรี ๑๐ รัชกาล
ดร.ยุพา ทวีวัฒนะกิจบวร ปลัดกระทรวงวัฒนธรรม พร้อมด้วยผู้บริหาร ข้าราชการชมนิทรรศการเทิดพระเกียรติพระมหากษัตริย์แห่งราชวงศ์จักรี ๑๐ รัชกาล เนื่องในโอกาสครบรอบ ๒๓๙ ปี แห่งการสถาปนากรุงรัตนโกสินทร์ ณ ไลฟ์สไตล์ ฮอลล์ ชั้น ๒ ศูนย์การค้าสยามพารากอน กรุงเทพฯ
วันที่ ๒๑ เมษายน ๒๕๖๔ เวลา ๑๑.๐๐ น. ดร.ยุพา ทวีวัฒนะกิจบวร ปลัดกระทรวงวัฒนธรรม พร้อมด้วยผู้บริหาร ข้าราชการ และเจ้าหน้าที่กระทรวงวัฒนธรรม ชมนิทรรศการเทิดพระเกียรติพระมหากษัตริย์แห่งราชวงศ์จักรี ๑๐ รัชกาล เนื่องในโอกาสครบรอบ ๒๓๙ ปี แห่งการสถาปนากรุงรัตนโกสินทร์ ณ ไลฟ์สไตล์ ฮอลล์ ชั้น ๒ ศูนย์การค้าสยามพารากอน กรุงเทพฯ
นิทรรศการดังกล่าว กระทรวงวัฒนธรรมจัดขึ้นเพื่อน้อมรำลึกในพระมหากรุณาธิคุณของพระบาทสมเด็จพระพุทธยอดฟ้าจุฬาโลกมหาราช ปฐมกษัตริย์แห่งราชวงศ์จักรีที่ทรงสถาปนากรุงรัตนโกสินทร์ และเทิดพระเกียรติพระมหากษัตริย์ไทยทุกพระองค์แห่งราชวงศ์จักรี รวมทั้งร่วมฉลองเนื่องในวาระครบรอบวันคล้ายวันสถาปนากรุงรัตนโกสินทร์ ๒๓๙ ปี เข้าชมได้ตั้งแต่วันที่ ๒๑-๓๐ เมษายน ๒๕๖๔
วันพุธที่ 21 เมษายน 2564
รมช.แรงงาน ลั่น “ซิมแรงงาน” พร้อมให้บริการแล้ว
- -
วันที่ 21 เมษายน 2564 ศาสตราจารย์ นฤมล ภิญโญสินวัฒน์ รัฐมนตรีช่วยว่าการกระทรวงแรงงาน เผยว่า “ซิมแรงงาน” ตามโครงการความร่วมมือระหว่าง กรมพัฒนาฝีมือแรงงาน กระทรวงแรงงาน กับบริษัท โทรคมนาคมแห่งชาติ จำกัด (มหาชน) พร้อมให้บริการแล้ว ลงทะเบียนขอรับซิมการ์ด ในอัตราค่าบริการถูกที่สุดได้ตั้งแต่บัดนี้ ถึง 15 มิถุนายน 2564
รมช.แรงงาน กล่าวต่อว่า เนื่องจากการฝึกอบรมที่กรมพัฒนาฝีมือแรงงานดำเนินการนั้น มีหลายหลักสูตรปรับการฝึกผ่านระบบออนไลน์ ทั้งรองรับ New Normal และปฏิบัติตามมาตรการของรัฐบาล เพื่อป้องกันการแพร่ระบาดของไวรัสโควิด-19 ถึงแม้การฝึกดังกล่าวจะมีจำนวนคนไม่เกินกว่าที่รัฐบาลกำหนดก็ตาม ซึ่งมีการปรับแผนการฝึกผ่านระบบออนไลน์มาระยะหนึ่งแล้ว จึงต้องการอำนวยความสะดวกแก่ผู้เข้าอบรม ที่ต้องการใช้อินเตอร์เน็ตความเร็วสูง เพิ่มประสิทธิภาพการอบรมให้มากขึ้น จึงได้ร่วมกับบริษัท โทรคมนาคมแห่งชาติ จำกัด (มหาชน) จัด “โครงการซิมการ์ดพัฒนาฝีมือแรงงานออนไลน์” โดยผู้ที่มีสิทธิ์รับซิมการ์ดไว้ใช้งานจะต้องเป็นผู้ที่ผ่านการฝึกอบรมหรือผู้ที่ได้รับการคัดเลือกเข้ารับการฝึกอบรม
โดยบริษัทฯ สนับสนุนซิมการ์ดแบบระบบเติมเงิน สามารถใช้ระบบอินเทอร์เน็ตจากโครงข่าย NT Mobile ที่มีระดับความเร็วสูงสุด 4 Mbps. ไม่ลดสปีด อัตราค่าบริการเมื่อเปิดใช้บริการครั้งแรกเป็นจำนวนเงิน 90 บาท ต่อซิมการ์ด ระยะเวลาการใช้งาน 30 วัน และเมื่อครบเวลาดังกล่าวแล้ว สามารถเติมเงินได้ครั้งละ 70 บาทต่อการใช้งาน 30 วัน โดยผู้สนใจสามารถนำหลักฐาน เช่น สำเนาบัตรประชาชน รูปถ่าย หลักฐานการสมัครเข้าฝึกอบรม แนบยื่นการลงทะเบียนขอรับซิมการ์ดผ่านระบบออนไลน์ ได้ตั้งแต่บัดนี้ถึงวันที่ 15 มิถุนายน 2564 ที่ https://shop.totmobile.net/shop/products/StartupSimforlabor.aspx\
“การบูรณาการความร่วมมือที่เกิดขึ้น จะทำให้บริการประชาชนได้รับความสะดวกในการฝึกอบรมเพื่อพัฒนาทักษะฝีมือของตนเองให้มากยิ่งขึ้น อีกทั้งเปิดโอกาสให้ปรับตัวกับเทคโนโลยีและการติดต่อสื่อสารในยุคดิจิทัล และตอบโจทย์การเข้ารับบริการจากภาครัฐได้อย่างมีประสิทธิภาพอีกด้วย” รมช.แรงงาน กล่าวในท้ายสุด
วันพุธที่ 21 เมษายน 2564
ร่วมเทิดพระเกียรติและน้อมรำลึกในพระมหากรุณาธิคุณ พระมหากษัตริย์แห่งราชวงศ์จักรี 10 รัชกาล
ชมนิทรรศการเทิดพระเกียรติ “อเนกอนันต์เลิศหล้าอาณาจักรไทย” ภาพเก่าเล่าเรื่องกรุงรัตนโกสินทร์ สถานที่สำคัญ วิถีชีวิต ประเพณี ศิลปวัฒนธรรม
รัฐบาลโดยกระทรวงวัฒนธรรม(วธ.) ร่วมกับศูนย์การค้าสยามพารากอน จัด “นิทรรศการเทิดพระเกียรติพระมหากษัตริย์แห่งราชวงศ์จักรี 10 รัชกาล” ระหว่างวันที่ 21 -30 เม.ย.2564 ที่ศูนย์การค้าสยามพารากอน กรุงเทพฯ เพื่อน้อมรำลึกในพระมหากรุณาธิคุณของพระบาทสมเด็จพระพุทธยอดฟ้าจุฬาโลกมหาราชปฐมกษัตริย์แห่งราชวงศ์จักรีที่ทรงสถาปนากรุงรัตนโกสินทร์ เมื่อวันที่ 21 เมษายน พ.ศ. 2325 และเทิดพระเกียรติพระมหากษัตริย์ไทยทุกพระองค์แห่งราชวงศ์จักรี
ภายในนิทรรศการประกอบด้วย ส่วนที่ 1 นิทรรศการเทิดพระเกียรติพระมหากษัตริย์แห่งราชวงศ์จักรี จัดแสดงพระราชประวัติและพระราชกรณียกิจ ส่วนที่ 2 การฉายภาพสามมิติในระบบ panorama mapping เพื่อน้อมรำลึกและเทิดพระเกียรติในพระมหากรุณาธิคุณอันหาที่สุดมิได้ที่ได้ทรงพระราชทาน ความเจริญรุ่งเรือง ความสุขสงบร่มเย็นแก่ปวงประชาชาวไทย ในชื่อชุด “อเนกอนันต์เลิศหล้าอาณาจักรไทย” ส่วนที่ 3 นิทรรศการภาพเก่าเล่าเรื่องกรุงรัตนโกสินทร์ ชมภาพที่หาดูได้ยาก จากสำนักหอจดหมายเหตุแห่งชาติ กรมศิลปากร ที่ถ่ายทอดวิถีชีวิต วัฒนธรรม ความสุขของคนไทย ซึ่งการจัดกิจกรรมต่างๆ รวมทั้งการจัดนิทรรศการครั้งนี้ได้ดำเนินการตามมาตรการป้องกันการระบาดของโรคเชื้อไวรัสโคโรนา2019 (โควิด-19) อย่างเคร่งครัด ทั้งนี้ สอบถามรายเพิ่มเติมได้ที่สายด่วนวัฒนธรรม โทร.1765
วันพุธที่ 21 เมษายน 2564
เปิด 'สายด่วน 1506' ช่วยผู้ประกันตนตรวจ - รักษาโควิด
...
อีกหนึ่งแนวทางเพื่อสร้างความอุ่นใจต่อชีวิตและสุขภาพของผู้ประกันตน ให้ได้รับการดูแลอย่างดีที่สุด ล่าสุด รัฐบาลเปิดศูนย์บริหารสถานการณ์การแพร่ระบาดของโรคโควิด-19 สำนักงานประกันสังคม สายด่วน 1506 กด 6 ภายใต้โครงการ “แรงงานเราสู้ด้วยกัน” ให้บริการทุกวันจันทร์ – อาทิตย์ ตั้งแต่ เวลา 08.00 – 17.00 น. จำนวน 10 คู่สาย
.
เพื่อเป็นช่องทางการติดต่อให้ผู้ประกันตนมาตรา 33 39 และ 40 ที่อยู่ในกลุ่มเสี่ยง ได้รับคำแนะนำหลักเกณฑ์การตรวจหาเชื้อ หากตรวจพบเชื้อโควิด-19 จะประสานหาสถานพยาบาลในเครือประกันสังคม และส่งตัวผู้ประกันตนเข้ารับการรักษาในโรงพยาบาลต่อไป
.
ขณะเดียวกัน ผู้ประกันตนที่มีความเสี่ยงหรือผู้สัมผัสเชื้อ สามารถลงทะเบียนออนไลน์เพื่อจองคิวตรวจหาเชื้อฟรีได้ที่เว็บไซต์https://sso.icntracking.com/icntracking/self_register.phpและรับการตรวจที่อาคารกีฬาเวสน์ 1 ศูนย์เยาวชนกรุงเทพมหานคร (ไทย – ญี่ปุ่น) เขตดินแดง
.
นอกจากนี้ จะขยายจุดตรวจไปยังพื้นที่สีแดงอื่น ๆ ที่มีผู้ประกันตนในเขตนิคมอุตสาหกรรมจำนวนมาก เช่น ปทุมธานี นนทบุรี สมุทรปราการ ชลบุรี เชียงใหม่ เป็นต้น
#ไทยคู่ฟ้า#รวมไทยสร้างชาติ#ร่วมต้านโควิด19
-------------------
วันพุธที่ 21 เมษายน 2564
นายกรัฐมนตรี เยี่ยมโรงพยาบาลสนาม เอราวัณ 2 ขนาด 400 เตียง รองรับผู้ติดเชื้อโควิด 19 กลุ่มสีเขียว
นายกรัฐมนตรี ตรวจเยี่ยมโรงพยาบาลเอราวัณ 2 ปรับศูนย์กีฬาบางกอกอารีนา เป็นโรงพยาบาลสนาม ขนาด 400 เตียง รองรับผู้ติดเชื้อโควิด 19 กลุ่มสีเขียว สั่งการให้ทุกหน่วยงานบูรณาการความร่วมมือจัดทำแผนบริหารจัดการดูแลผู้ติดเชื้อ รัฐบาลพร้อมสนับสนุนงบประมาณ
นายกรัฐมนตรี ตรวจเยี่ยมโรงพยาบาลเอราวัณ 2 ปรับศูนย์กีฬาบางกอกอารีนา เป็นโรงพยาบาลสนาม ขนาด 400 เตียง รองรับผู้ติดเชื้อโควิด 19 กลุ่มสีเขียว สั่งการให้ทุกหน่วยงานบูรณาการความร่วมมือจัดทำแผนบริหารจัดการดูแลผู้ติดเชื้อ รัฐบาลพร้อมสนับสนุนงบประมาณ สำหรับป้องกันควบคุมโรคและดูเเลผู้ติดเชื้อให้ดีที่สุด
บ่ายวันนี้ (21 เมษายน 2564) ที่ศูนย์กีฬาบางกอกอารีนา เขตหนองจอก กรุงเทพมหานครพลเอกประยุทธ์ จันทร์โอชา นายกรัฐมนตรี พร้อมด้วยนายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข นายแพทย์เกียรติภูมิ วงศ์รจิต ปลัดกระทรวงสาธารณสุข พล.ตอ.อัศวิน ขวัญเมืองผู้ว่าราชการกรุงเทพมหานคร และคณะ ลงพื้นที่ตรวจเยี่ยมความพร้อมโรงพยาบาลเอราวัณ 2 ซึ่งได้ปรับศูนย์กีฬาบางกอกอารีนา เป็นโรงพยาบาลสนามของกรุงเทพมหานคร โดยนายอนุทิน กล่าวว่า พลเอกประยุทธ์ จันทร์โอชา นายกรัฐมนตรี ห่วงสถานการณ์โควิด 19 เนื่องจากพบผู้ติดเชื้อเป็นจำนวนมาก ได้สั่งการให้หน่วยงานที่เกี่ยวข้อง บูรณาการการทำงานให้เกิดความเชื่อมโยงและแก้ไขปัญหาร่วมกัน ทั้งระบบส่งต่อ รถพยาบาล การจัดหาโรงพยาบาลหลัก/โรงพยาบาลสนาม กำหนดพื้นที่รับผิดชอบให้ชัดเจนในการจัดบริการดูแลผู้ป่วย และการควบคุมป้องกันโรค เพื่อให้ประชาชนมั่นใจสามารถเข้าสู่ระบบการดูแลรักษาได้รวดเร็ว รวมทั้งให้มีแผนเพิ่มจำนวนเตียงได้ทันทีหากมีผู้ติดเชื้อมากขึ้น โดยให้ใช้สนามกีฬาของทุกจังหวัดเป็นโรงพยาบาลสนามได้ ซึ่งรัฐบาลยินดีสนับสนุนงบประมาณและอำนวยความสะดวกในทุกด้าน
สำหรับโรงพยาบาลเอราวัณ 2 ศูนย์กีฬาบางกอกอารีนา เป็นโรงพยาบาลสนามขนาด 400 เตียง รองรับผู้ติดเชื้อจากการค้นหาเชิงรุกเฉพาะกลุ่มสีเขียวซึ่งเป็นผู้ติดเชื้อที่ไม่แสดงอาการ ทุกคนจะได้รับการวัดไข้ เอ็กซ์เรย์ปอดวัดค่าออกซิเจนในเลือด เพื่อให้มั่นใจว่าเป็นผู้ติดเชื้อที่เป็นกลุ่มสีเขียวเท่านั้น โดยมีทีมแพทย์ พยาบาล เจ้าหน้าที่จากโรงพยาบาลเวชการุณย์รัศมิ์ หมุนเวียนปฏิบัติงาน ผู้ติดเชื้อทุกคนจะต้องได้รับการวัดไข้ ความดันโลหิตค่าออกซิเจนในเลือดวันละ 2 ครั้งทุกวัน หากมีอาการจะส่งเข้ารับรักษาในโรงพยาบาลทันที ได้จัดเตรียมห้องความดันลบสำหรับกรณีฉุกเฉิน มีระบบหมุนเวียนอากาศและห้องทิ้งขยะติดเชื้อแบบความดันลบ ระบบบำบัดน้ำเสียป้องกันเชื้อปนเปื้อนออกสู่ภายนอกตามเกณฑ์มาตรฐาน รวมถึงมีระบบกล้องวงจรปิดทั่วบริเวณเพื่อดูแลความปลอดภัย
ทั้งนี้ กรุงเทพมหานครได้เพิ่มศักยภาพโรงพยาบาลในสังกัดให้รองรับผู้ป่วยโควิด 19 ให้มากขึ้นเปลี่ยนโรงแรมให้เป็นพื้นที่เฝ้าระวังอาการ (Hospitel) สำหรับผู้ที่ไม่มีอาการหรือมีอาการเพียงเล็กน้อย และจัดทำโรงพยาบาลสนามเต็มรูปแบบเพื่อรองรับผู้ป่วย ปัจจุบันมีเตียงสำหรับรองรับผู้ป่วย จำนวน 1,700 เตียง ประกอบด้วย โรงพยาบาลผู้สูงอายุบางขุนเทียน รองรับได้ 1,000 เตียง โรงพยาบาลราชพิพัฒน์ 200 เตียง โรงพยาบาลเอราวัณ 1(ศูนย์กีฬาเฉลิมพระเกียรติ บางบอน) 100 เตียง และโรงพยาบาลเอราวัณ 2 (บางกอกอารีนา) 400 เตียง
********************************** 21 เมษายน 2564
วันพุธที่ 21 เมษายน 2564
ช่วยแก้หนี้ครู ครม.เห็นชอบลดเงินส่งคืนคลังของกองทุนหมุนเวียนเพื่อแก้ไขหนี้สินข้าราชการครู 240 ล้านบาท
ช่วยแก้หนี้ครู ครม.เห็นชอบลดเงินส่งคืนคลังของกองทุนหมุนเวียนเพื่อแก้ไขหนี้สินข้าราชการครู 240 ล้านบาท
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า เมื่อวันนี้ (20 เม.ย.) ที่ประชุมคณะรัฐมนตรีมีมติเห็นชอบ เรียกให้ทุนหมุนเวียนนําทุนหรือผลกําไรส่วนเกินของทุนหมุนเวียนส่งคลัง เป็นรายได้แผ่นดินโดยเร็ว ได้แก่ 1) เงินทุนหมุนเวียนเพื่อแก้ไขหนี้สินข้าราชการครู สําหรับ ปีบัญชี 62 จํานวน 350 ล้านบาท และ (2) กองทุนสิ่งแวดล้อม สําหรับปีบัญชี 63 จํานวน 81.41 ล้านบาท และรับทราบผลการเรียกให้ทุนหมุนเวียนนําทุนหรือผลกําไรส่วนเกินของทุนหมุนเวียน ส่งคลังเป็นรายได้แผ่นดิน ปีบัญชี 62 จํานวน 1,309.17 ล้านบาท และปีบัญชี 63 จํานวน 1,081.33 ล้านบาท ที่ทุนหมุนเวียนต่าง ๆ ได้นําส่งคลังเป็นรายได้แผ่นดินเรียบร้อยแล้ว
ในส่วนของกองทุนหมุนเวียนเพื่อแก้ไขหนี้สินข้าราชการครู เพื่อเป็นไปตามนโยบายรัฐบาลในการเร่งแก้ไขหนี้สินข้าราชการครู จำนวนเงินที่ต้องส่งคลังฯ 350 ล้านบาทนั้น ครม.เห็นชอบ ตามที่คณะกรรมการนโยบายการบริหารทุนหมุนเวียนเสนอ ลดจากที่ต้อง
ส่ง จำนวน 590.67 ล้านบาท เพราะหากส่งเต็มจำนวน จะทําให้ทุนหมุนเวียนฯ ขาดสภาพคล่อง ครม.จึงเห็นชอบกําหนดจํานวนเงินสะสมสูงสุดในปีบัญชี 62 ให้กองทุนฯอีก 240.67 ล้านบาท จะได้ช่วยเหลือครูได้เพิ่มขึ้นอีก ส่งผลให้เงินทุนหมุนเวียนเพื่อแก้ไขหนี้สินข้าราชการครู นําทุนหมุนเวียนส่งคลังเป็นรายได้แผ่นดิน จํานวน 350 ลบ. (590.67 – 240.67 = 350 ลบ.)
..............
วันพุธที่ 21 เมษายน 2564
ดัชนีราคาห้องชุดใหม่ที่อยู่ระหว่างการขาย ไตรมาส 1 ปี 2564 ในกรุงเทพฯ – ปริมณฑล
ศูนย์ข้อมูลอสังหาริมทรัพย์ ธอส. รายงานดัชนีราคาห้องชุดใหม่ที่อยู่ระหว่างการขาย ในกรุงเทพฯ-ปริมณฑล ไตรมาส 1 ปี 2564 มีค่าดัชนีเท่ากับ 152.2 จุด ลดลงร้อยละ - 0.8 ลดลงเป็นไตรมาสที่ 2 เมื่อเทียบกับช่วงเวลาเดียวกันของปีก่อน (YoY)
ศูนย์ข้อมูลอสังหาริมทรัพย์ ธนาคารอาคารสงเคราะห์ รายงานดัชนีราคาห้องชุดใหม่ที่อยู่ระหว่างการขาย ในกรุงเทพฯ-ปริมณฑล ไตรมาส 1 ปี 2564 มีค่าดัชนีเท่ากับ 152.2 จุด ลดลงร้อยละ - 0.8 ลดลงเป็นไตรมาสที่ 2 เมื่อเทียบกับช่วงเวลาเดียวกันของปีก่อน (YoY) โดยเป็นการลดลงต่อเนื่องมาตั้งแต่ไตรมาส 1 ปี 2563
ดร.วิชัย วิรัตกพันธ์ รักษาการผู้อำนวยการศูนย์ข้อมูลอสังหาริมทรัพย์ กล่าวว่าการที่รัฐบาลได้ขยายระยะเวลามาตรการกระตุ้นภาคอสังหาริมทรัพย์โดยลดค่าธรรมเนียมการโอนกรรมสิทธิ์ และการจดจำนองสำหรับที่อยู่อาศัยสร้างใหม่ในราคาไม่เกิน 3 ล้านบาท ไปจนถึงสิ้นปี 2564 สามารถกระตุ้นการซื้อขายห้องชุดได้โดยดูจากการโอนกรรมสิทธิ์ห้องชุดใหม่ที่ราคาไม่เกิน 3 ล้านบาท ในปี 2563 ทั่วประเทศลดลงเพียงร้อยละ -1.5 จากปี 2562 แต่ภาพรวมการโอนกรรมสิทธิ์ทุกระดับราคาทั่วประเทศลดลงถึงร้อยละ -8.5
สำหรับพื้นที่กรุงเทพฯ– ปริมณฑล มีสัดส่วนเฉลี่ยการโอนกรรมสิทธิ์ห้องชุดถึงร้อยละ 80 ของประเทศไทยซึ่งกรุงเทพฯ– ปริมณฑลถือว่าเป็นตลาดหลักสำหรับอาคารชุดในประเทศไทย โดยในช่วงปี 2563 ที่ผ่านมามีการโอนกรรมสิทธิ์ห้องชุดใหม่ในราคาไม่เกิน 3 ล้านบาทเพิ่มขึ้นร้อยละ 1.1 เมื่อเทียบกับปี 2562 ได้สะท้อนให้เห็นว่า มาตรการลดค่าธรรมเนียมการโอนกรรมสิทธิ์ และการจดจำนองที่ผ่านมาในปี 2563 สามารถช่วยระบายอุปทานในตลาดให้ผู้ประกอบการได้ดีพอสมควร และภาวะที่อุปทานห้องชุดในตลาดลดลงได้ส่งผลเริ่มเห็นทิศทางราคาห้องชุดใหม่เริ่มปรับตัวขึ้น โดยค่าดัชนีราคาห้องชุดใหม่ไตรมาส 1 ของปี 2564 เพิ่มขึ้นเล็กน้อยเพียงร้อยละ 0.2 เมื่อเทียบกับไตรมาสก่อนหน้า (QoQ) ซึ่งเป็นการเพิ่มขึ้นไตรมาสแรกหลังจากลดลงต่อเนื่องติดต่อกันมาถึง 4 ไตรมาส แต่หากเทียบกับราคาห้องชุดใหม่ไตรมาส 1 ของปี 2563 พบว่า ค่าดัชนีราคาห้องชุดใหม่ยังคงต่ำกว่าปีก่อนร้อยละ 0.8 ซึ่งหมายความได้ว่า ราคาขายห้องชุดที่เสนอขายอยู่ในตลาด ยังคงอยู่ในระดับราคาที่มุ่งเน้นกระตุ้นให้เกิดความต้องการซื้อในตลาดต่อเนื่องจากปี 2564
สำหรับดัชนีราคาห้องชุดใหม่ที่อยู่ระหว่างการขาย ในไตรมาส 1 ปี 2564 นี้ เมื่อพิจารณาแยกตามพื้นที่ พบว่า
 กรุงเทพฯ มีค่าดัชนีเท่ากับ 153.6 จุด ลดลงร้อยละ -0.9 เมื่อเทียบกับช่วงเวลาเดียวกันของปีก่อน (YoY) แต่เพิ่มขึ้นร้อยละ 0.2 เมื่อเทียบกับไตรมาสก่อนหน้า (QoQ)
 ปริมณฑล มีค่าดัชนีเท่ากับ 145.3 จุด ลดลงร้อยละ -0.2 เมื่อเทียบกับช่วงเวลาเดียวกันของปีก่อน (YoY) แต่เพิ่มขึ้นร้อยละ 0.3 เมื่อเทียบกับไตรมาสก่อนหน้า (QoQ)
สำหรับรายการส่งเสริมการขายห้องชุดใหม่ที่อยู่ระหว่างการขายในไตรมาสนี้ พบว่า ส่วนใหญ่ร้อยละ 46.1 เป็นของแถม เช่น เฟอร์นิเจอร์ เครื่องใช้ไฟฟ้า ฯลฯ รองลงมาร้อยละ 35.1 เป็นส่วนลดเงินสด และร้อยละ18.9 เป็นส่วนลดค่าใช้จ่ายในวันโอนกรรมสิทธิ์
ข้อความจำกัดความรับผิดชอบ
ข้อมูลสถิติ ข้อเขียนใด ๆ ที่ปรากฏในรายงานฉบับนี้ ศูนย์ข้อมูลอสังหาริมทรัพย์ได้รับมาจากแหล่งข้อมูลที่เชื่อถือได้ หรือจากการประมวลผลที่เชื่อถือได้ ศูนย์ข้อมูลอสังหาริมทรัพย์ได้ตรวจสอบจนมั่นใจในระดับหนึ่งแล้ว แต่ศูนย์ข้อมูลอสังหาริมทรัพย์ไม่สามารถยืนยันความถูกต้องหรือความเป็นจริงและไม่อาจรับผิดชอบต่อความเสียหายที่เกิดขึ้นไม่ว่าในกรณีใด ๆ จากการใช้ข้อมูลผู้นำข้อมูลไปใช้พึงใช้วิจารณญาณ และตร
วันพุธที่ 21 เมษายน 2564
สธ.ย้ำสถานประกอบการ งดกิจกรรมรวมกลุ่ม สังสรรค์ รับประทานอาหารร่วมกัน
กระทรวงสาธารณสุข ชี้ยังพบการติดเชื้อในที่ทำงาน สถานประกอบการ ย้ำงดกิจกรรมรวมกลุ่ม สังสรรค์ รับประทานอาหารร่วมกัน ลดการแพร่กระจายเชื้อ
วันนี้ (21 เมษายน 2564) ที่ศูนย์แถลงข่าวสถานการณ์โรคติดเชื้อไวรัสโคโรนา 2019 กระทรวงสาธารณสุข จ.นนทบุรี นายแพทย์เฉวตสรร นามวาท รักษาราชการแทนผู้อำนวยการกองควบคุมโรคและภัยสุขภาพในภาวะฉุกเฉิน กรมควบคุมโรค แถลงสถานการณ์โรคโควิด 19 ว่า วันนี้ประเทศไทยมีผู้ติดเชื้อรายใหม่ 1,458 รายมาจากระบบเฝ้าระวังในโรงพยาบาล 1,346 ราย คัดกรองเชิงรุกในชุมชน 108 ราย และเดินทางมาจากต่างประเทศ 4 ราย รักษาหายเพิ่ม 413 ราย เสียชีวิตเพิ่ม 2 ราย ทำให้ระลอกใหม่ตั้งแต่วันที่ 1 เมษายน 2564 มีผู้ติดเชื้อสะสม 17,780 ราย รักษาหายแล้ว 618 ราย กำลังรักษา 17,162 ราย และเสียชีวิตสะสม 16 ราย ขณะนี้การฉีดวัคซีนโควิด 19 ตั้งแต่วันที่ 28 กุมภาพันธ์ - 20 เมษายน 2564 ฉีดสะสม 712,610 โดส เป็นเข็มที่ 1 จำนวน 604,947 รายเข็มที่2 จำนวน 107,663 ราย
สำหรับผู้เสียชีวิต 2 รายวันนี้ รายแรก หญิงไทย อายุ 56 ปี ที่ กทม. มีโรคประจำตัว เบาหวาน ความดันโลหิตสูง ไตวายเรื้อรัง และโรคอ้วน เริ่มมีอาการไข้ ไอ เหนื่อยหอบ พบปอดอักเสบรุนแรง มีระบบหายใจล้มเหลว รายที่ 2 ชายไทย อายุ 32 ปี ที่ จ.นนทบุรี มีโรคประจำตัว ภูมิแพ้ มีประวัติสัมผัสผู้ป่วยก่อนหน้านี้ เริ่มมีอาการไข้ต่ำ ไอมีเสมหะปนเลือด พบปอดอักเสบรุนแรง มีอาการแย่ลงและเสียชีวิต สำหรับการระบาดในระลอกเมษายนนี้ดูเหมือนว่ามีการเสียชีวิตค่อนข้างสูง จะต้องมีการวิเคราะห์สถานการณ์ต่อเนื่อง เนื่องจากผ่านมาได้เพียง 21 วัน การที่พบว่าผู้เสียชีวิตบางรายมีอายุน้อยและมีโรคประจำตัว เนื่องจากจุดเริ่มต้นมาจากสถานบันเทิง ผู้ติดเชื้อส่วนใหญ่เป็นคนหนุ่มสาววัยทำงาน ผู้ติดเชื้อส่วนใหญ่อายุยังน้อย
ส่วนกรณีที่พบการระบาดในโรงงาน จ.ฉะเชิงเทรา มีการติดเชื้อทั้งหมด 17 ราย มีพนักงานที่อยู่ในกลุ่มผู้สัมผัสเสี่ยงสูง 72 ราย ติดเชื้อ 11 ราย และพนักงานขับรถติดเชื้อ 1 ราย นำเชื้อไปแพร่สู่คนในครอบครัวอีก 4 ราย สาเหตุเกิดจากการจัดกิจกรรมรดน้ำดำหัวในช่วงเทศกาลสงกรานต์ในโรงงาน จึงขอเน้นย้ำสถานประกอบการทุกแห่ง ควรงดกิจกรรมรวมกลุ่ม การสังสรรค์และรับประทานอาหารร่วมกัน
**************************************** 21 เมษายน 2564
วันพุธที่ 21 เมษายน 2564
อนุทิน ฝาก อสม. ร่วมควบคุมโควิด 19 ในพื้นที่หลังเทศกาลสงกรานต์
อนุทิน ฝาก อสม. ร่วมควบคุมโควิด 19 ในพื้นที่หลังเทศกาลสงกรานต์
รองนายกรัฐมนตรีและรัฐมนตรีว่าการกระทรวงสาธารณสุขKick off กิจกรรม “หลังสงกรานต์ คนอยู่บ้านต้องปลอดภัย เชิญชวนคนไทยฉีดวัคซีนช่วยชาติ” ฝาก อสม. ร่วมคัดกรองกลุ่มเสี่ยง ให้ความรู้ D-M-H-T-T-A ชวนเพื่อนบ้านร่วมสร้างภูมิคุ้มกันหมู่ ฉีดวัคซีนโควิด 19 และเยี่ยมติดตามหลังฉีด
วันนี้ (20 เมษายน 2564) ที่ กระทรวงสาธารณสุข จ.นนทบุรี นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.มล.สมชาย จักรพันธุ์ ประธานคณะที่ปรึกษารัฐมนตรีว่าการกระทรวงสาธารณสุข นางสาวเรวดี รัศมิทัต ที่ปรึกษารัฐมนตรีว่าการกระทรวงสาธารณสุข นายธนิตพล ไชยนันทน์ ที่ปรึกษารัฐมนตรีช่วยว่าการกระทรวงสาธารณสุข นายแพทย์ธเรศ กรัษนัยรวิวงค์ อธิบดีกรมสนับสนุนบริการสุขภาพ ประชุมทางไกลผ่านระบบวิดีโอกับนายแพทย์สาธารณสุขจังหวัด และประธานชมรม อสม.ทุกจังหวัด
นายอนุทินกล่าวว่า ช่วงเทศกาลสงกรานต์ประชาชนเดินทางกลับภูมิลำเนา บางส่วนเป็นผู้ติดเชื้อที่ไม่แสดงอาการและไม่รู้ตัว เกิดการแพร่กระจายเชื้อไปทุกจังหวัด ต่อจากนี้อีก 1 เดือน ขอความร่วมมือ อสม. ช่วยเฝ้าระวังค้นหาผู้ติดเชื้อในพื้นที่ สนับสนุนการทำงานของบุคลากรทางการแพทย์ในการควบคุมโรคโควิด 19 และเพื่อให้การฉีดวัคซีนโรคโควิด 19 ครอบคลุมประชาชน เกิดภูมิคุ้มกัน ปลอดภัยจากโรคโควิด 19 กระทรวงสาธารณสุข ได้จัดกิจกรรมรณรงค์ “หลังสงกรานต์ คนอยู่บ้านต้องปลอดภัย เชิญชวนคนไทยฉีดวัคซีนช่วยชาติ” โดยให้ อสม. เคาะประตูบ้านทุกหลังคาเรือน ให้ประชาชนมีความรู้และปฏิบัติตามมาตรการD-M-H-T-T-A อย่างเคร่งครัด ร่วมคัดกรองประชาชนที่บ้าน ติดตามเยี่ยมกลุ่มเสี่ยงในช่วงกักตัว 14 วัน ประสานส่งต่อโรงพยาบาลส่งเสริมสุขภาพตำบล/หน่วยบริการสาธารณสุข เชิญชวนประชาชนลงทะเบียนฉีดวัคซีน เข้ารับการฉีดตรงตามนัด และติดตามอาการไม่พึงประสงค์หลังการฉีดวัคซีน
“ผมเชื่อมั่นว่าระบบการทำงานของ อสม. จะช่วยให้ประชาชนเข้าถึงการฉีดวัคซีนและได้รับการดูแลให้มีความปลอดภัย สิ่งสำคัญที่สุด ขอให้ อสม. ดูแลตัวเองให้มีสุขภาพแข็งแรง รัฐบาลขอเป็นกำลังใจ ดูแลค่าตอบแทน 500 บาทต่อเดือน จนกว่าสถานการณ์โควิดจะคลี่คลาย” นายอนุทินกล่าว
ด้านนายแพทย์ธเรศกล่าวว่า สำหรับผลการปฏิบัติงานของ อสม. ทั่วประเทศ ในการเฝ้าระวังโรคโควิด 19 ในชุมชน ระลอกเดือนเมษายน 2564 อสม. ได้เคาะประตูบ้านไปแล้ว 2,616,030 หลังคาเรือน จากทั้งหมด 23,672,821 หลังคาเรือน หรือคิดเป็นร้อยละ 11.05 มี อสม.ที่ได้รับผลกระทบจากการปฏิบัติหน้าที่ 33 ราย เสียชีวิต 9 ราย บาดเจ็บ 24 ราย ได้รับการช่วยเหลือแล้วรวมเป็นเงินทั้งสิ้น 3,113,833 บาท